མདོར་ན་ལོ་རྒྱུས་ཀྱི་དཔྱད་གཞིའི་ཡིག་རིགས་འདི་དག་བོད་ཡིག་ཏུ་སྒྱུར་བའི་དམིགས་ཡུན་ནི་གོང་དུ་སྨྲས་པ་ལྟར།བོད་ཀྱི་ལོ་རྒྱུས་ཀྱི་དཔྱད་གཞིའི་ཡིག་རིགས་སྔར་བས་ཆ་ཚང་དང་ཕུན་ཚོགས་གྲ་རྒྱས་སུ་བཏང་ནས་བོད་ཀྱི་ལོ་རྒྱུས་རིག་པ་སྔར་མེད་འཕེལ་རྒྱས་ཡོང་བར་མཐུན་རྐྱེན་བསྐྲུན་རྒྱུ་དང་།བོད་ཀྱི་ལོ་རྒྱུས་ཞིབ་འཇུག་པ་རྣམས་ལ་དཔྱད་གཞིའི་ཡིག་རིགས་མཁོ་འདོན།བོད་ཀྱི་ལོ་རྒྱུས་ལ་སློབ་གཉེར་བྱེད་པའི་སྤྲོ་བ་ཡོད་ཀྱང་རྒྱ་ཡིག་གི་མ་ཡིག་ཀློག་པའི་ཆ་རྐྱེན་མི་འཛོམ་པའི་ཀློག་མཁན་དཀྱུས་མ་རྣམས་ལ་ཞབས་ཞུ་བསྒྲུབ་རྒྱུ་དེ་ཡིན།ལར་ལོ་རྒྱུས་ཞིབ་འཇུག་གི་དགོས་པ་གཙོ་བོ་ནི་སྔོན་དུས་ཀྱི་བྱུང་བ་དང་དོན་རྐྱེན་གང་ཞིག་བསྐྱར་དུ་བརྗོད་རྒྱུ་ཙམ་མ་ཡིན་པར།སྣང་ཚུལ་ལམ་དོན་རྐྱེན་དེ་དག་གི་འབྱུང་རྐྱེན་འབྱུང་སྟངས་ཅི་འདྲ་ཡིན་པ་དང་མཐའ་འབྲས་ག་འདྲ་བསྐྱེད་པར་དཔྱད་པ་གཏོང་རྒྱུ་དང་།འདས་ཟིན་པའི་ལོ་རྒྱུས་ཀྱི་ཉམས་མྱོང་དང་བསླབ་བྱ་ཕྱོགས་བསྡོམས་ཀྱིས་ད་ལྟ་དང་འབྱུང་འགྱུར་གྱི་སྤྱི་ཚོགས་འཕེལ་རྒྱས་ལ་ཟུར་ལྟའི་ནུས་པ་འདོན་རྒྱུ་དེ་ཡིན་པར་བསམས་ལ།སྐྱེ་བོ་རང་མཚན་པ་ཞིག་ཡིན་ན་འདྲ།མི་རིགས་ཤིག་ཡིན་ན་འདྲ།རྒྱལ་ཁབ་ཅིག་ཡིན་ན་འདྲ།རང་ལ་སྐྱོན་ཡོན་གྱི་ཆ་གང་དང་གང་ཡོད་པ་དེ་རང་ངོས་ནས་ཡང་དག་པ་དང་ཆ་ཚང་བ་ཞིག་རྟོགས་དཀའ་བ་ཆོས་ཉིད་ལྟ་བུར་གྲུབ་པས།སྐྱེ་བོ་གཞན་དང་མི་རིགས་གཞན།རྒྱལ་ཁབ་གཞན་གྱི་མཐོང་སྣང་མཐོང་ཕྱོགས་དེ་རང་གཟུགས་མངོན་པའི་མེ་ལོང་དུ་འཛིན་པ་དེ་ཡང་སྐྱོན་སྤོང་དགེ་སྒྲུག་དང་སྔ་བྱུང་ཕྱི་འདོམས་ཀྱི་ཐབས་ལམ་རིགས་ཤིག་ཏུ་བརྩིས་ཆོག་ཅིང་།དེ་ཉིད་བླང་དོར་འཇུག་ལྡོག་མ་ནོར་བ་ཞིག་དང་རང་ཉིད་ཕུན་སུམ་ཚོགས་པར་བསྒྲུབ་པའི་མཐུན་རྐྱེན་ཞིག་ཏུའང་འགྱུར་རམ་སྙམ་པ་བཅས་ནི་ལོ་རྒྱུས་བསྟན་བཅོས་འདི་དག་བོད་ཡིག་ཏུ་སྒྱུར་བའི་ཐོག་མའི་ཀུན་སློང་དང་མཐར་ཐུག་གི་དམིགས་ཡུལ་ཡང་ཡིན།རྩོམ་འགན་པ།རྟ་མགྲིན